આણંદ તાલુકાના ઓડ-ઉમરેઠ ગામોના ઊંડા કૂવાને લીધે તે ગામોની સ્ત્રીઓને ઊંડા કૂવામાંથી ઘડા ખેંચવાનું ભારે મોટું દુઃખ હતું, તેથી તે ગામમાં પરણાવેલી સ્ત્રીઓ તેમના આવા દુર્ભાગ્ય માટે પોતાનાં મા-બાપને દોષ દે તે સ્વાભાવિક છે. તેને અનુલક્ષીને ઓડ-ઉમરેઠના ઊંડા કૂવા, દીકરી દે તેનાં મા-બાપ મૂવા જેવી કહેવત પ્રચલિત થઈ છે. એવી જ રીતે નડિયાદ તાલુકાના વીણા ગામે પાણીનો ત્રાસ હોવાથી ત્યાંની સ્ત્રીઓને બાજુના વાલ્લા ગામે પાણી માટે જવું પડતું. તે પરથી કહેવત રચાઈ વીણા વાસ ને વાલ્લા પાણી.